
A növényi stressz vizsgálata fluoreszcencia és reflektancia mérések alapján napraforgó növényen

Kutatásom célja, hogy feltárja a növények reflektancia és fluoreszcencia mérésekkel is mérhető változásait különböző stresszhatások (tápanyaghiány, vízhiány és hőstressz) alatt. A stresszorokat önállóan és egymással kombinálva is beállítottuk. Vizsgálataink során szeretnénk összekapcsolni a reflektancia méréseket fluoreszcencia mérésekkel, melyekkel pontosabb képet kaphatunk növényeink állapotáról.
A kutatás laboratóriumi növényneveléssel kezdődött, ott pontosan be tudtuk állítani a
stresszhatásokat, kizárva minden esetleges zavaró tényezőt. Tápanyaghiány-vizsgálatainkat
több koncentrációban beállított nitrogénnel és szintén több koncentrációban beállított bór hiánnyal végeztük. Tápanyag többletet is alkalmaztunk nitrogén esetében.
A klímaváltozással összefüggésben még két stresszort bevezettünk minden tápanyagszinten.
Szárazságstresszt állítottunk be két mértékben, valamint hőstresszt vizsgáltunk. A növények nevelését két sorozatban végeztük, hét hetes korig, minden tápanyag-koncentráció esetében négy növénnyel. A vizsgált növényünk napraforgó volt. A méréseket a hatodik héten a szárazság- és hőstressz előtt is elvégeztük, majd az alkalmazott abiotikus stresszek beállítása után ismét mértük a napraforgókat.
Többféle adatgyűjtést alkalmaztunk, reflektancia méréseket, fluoreszcencia méréseket, fotoszintézis méréseket, valamint pigmenttartalom méréseket. A reflektancia spektrumokból vegetációs indexeket számoltunk, valamint a fluoreszcencia adatokból kiválogattuk a számunkra leghasznosabbakat. A fotoszintézis és pigment tartalom mérések adatait összefüggésbe hoztunk a vegetációs indexekkel. Az indexek közül a VIgreen index eredményesnek bizonyult az abiotikus stresszek felismerésében és szétválasztásában, továbbá a nitrogénellátottság meghatározására. A nitrogénellátottság szintjét az alkalmazott vegetációs indexek közül a legpontosabban az MCARI/MTVI2 indexszel sikerült meghatározni. A fotoszintézis mértékével leginkább a PRI index korrelált, az mNDVI index pedig a pigment tartalommal mutatott szoros összefüggést. Több fluoreszcencia paramétert megvizsgálva arra jutottunk, hogy az Fs érték alkalmas lehet a vízhiánystressz felismerésére, míg az Rfd érték jól meghatározza az abiotikus stresszek közötti különbségeket és jó kifejezője a növények nitrogén szintjének. Összeségében a reflektancia és fluoreszcencia együttes mérése elősegítheti a precíziós mezőgazdaság fejlődését, a biztosabb termésátlagokat és a fenntarthatóbb mezőgazdaságot.



